钦定古今图书集成/明伦汇编/家范典/第076卷 > 袁氏世范 > 《睦亲》
## 钦定古今图书集成/明伦汇编/家范典/第076卷 > 袁氏世范 > 《睦亲》

父之兄弟谓之伯父、叔父，其妻谓之伯母、叔母。服制
减于父母一等者，盖谓其抚字教育，有父母之道，与
亲父母不相远。而兄弟之子，谓之“犹子”，亦谓其奉承
报孝，有子之道，与亲子不相远。故幼而无父母者，苟
有伯叔父母，则不至于无所养；老而无子孙者，苟有
犹子，则不至于无所归。此圣王制礼立法之本意。今
人或不然。自爱其子而不顾兄弟之子，又有因其无
父母，欲兼其财，百端以扰害之，何以扰其犹子之孝？
故犹子亦视其伯叔父母如仇雠矣。

人有数子，无所不爱，而于兄弟，则相视如仇雠。往往
其子因父之意，遂不礼于伯父叔父者。殊不知己之
兄弟，即父之诸子，己之诸子即他日之兄弟。我于兄
弟不和，则我之诸子更相视效，能禁其不乖戾否？子
不礼于伯叔父，则不孝于父，亦其渐也。故欲吾之诸
子和同，须以吾之处兄弟者示之；欲吾子之孝于己，
须以其善事伯叔父者先之。